ΓΡΑΠΤΗ ΕΡΩΤΗΣΗ E-0424/98 υποβολή: Graham Watson (ELDR) προς την Επιτροπή (24 Φεβρουαρίου 1998)

Θέμα: Το σφάλμα της χιλιετίας (The Millenium Bug)

Τι μελέτες έχει εκπονήσει η Επιτροπή σχετικά με τις επιπτώσεις που θα έχει το σφάλμα της χιλιετίας στις προετοιμασίες, τόσο των κοινοτικών οργάνων όσο και των κρατών μελών της ΕΕ, για την Οικονομική και Νομισματική Ένωση;

Απάντηση του κ. Liikanen εξ ονόματος της Επιτροπής (8 Μαΐου 1998)

Η Επιτροπή ενέκρινε μια ανακοίνωση σχετικά με το πρόβλημα του έτους 2000 για τους υπολογιστές ((COM(1998) 102. )), στην οποία προσδιορίζονται οι σχέσεις μεταξύ του «κοριού» της χιλιετηρίδας και των προετοιμασιών για τη μετάβαση στο ενιαίο ευρωπαϊκό νόμισμα. Επιπλέον, η Επιτροπή παρακολούθησε και, σε ορισμένες περιπτώσεις, εν μέρει υποστήριξε ορισμένες έρευνες οι οποίες έχουν στόχο τη συνεχή παρακολούθηση της κατάστασης ετοιμότητας των επιχειρήσεων στα διάφορα κράτη μέλη και στους διάφορους τομείς, όσον αφορά ενλόγω δύο θέματα. Παράλληλα, η Επιτροπή οργάνωσε συνεδριάσεις με διάφορα ενδιαφερόμενα μέρη με σκοπό την αναλυτικότερη εξέταση τόσο των προετοιμασιών τεχνικής φύσης, όσο επίσης και των τρόπων με τους οποίους μπορούν να χρησιμοποιηθούν από κοινού οι εμπειρίες και οι βέλτιστες πρακτικές μεταξύ των κρατών μελών και των τομέων.

Εντός της ίδιας της Επιτροπής, την ευθύνη για την εξέταση του αντικτύπου που θα έχουν στα εσωτερικά συστήματα, τόσο το έτος 2000 όσο και η μετάβαση στο Ευρώ, έχουν αφ'ενός η διεύθυνση πληροφορικής για τις κεντρικές πτυχές και, αφ'ετέρου, κάθε γενική διεύθυνση για τα συστήματα πληροφορικής της. Η Επιτροπή έχει συστήσει μια ενδο-υπηρεσιακή ειδική ομάδα (task force) για την υποστήριξη της ανάλυσης και για την εξεύρεση λύσεων στα προβλήματα που προκύπτουν, το δε έργο βρίσκεται υπό εξέλιξη. Δεδομένης της σημασίας του θέματος, η ειδική ομάδα θα καθοδηγείται από μια ομάδα εργασίας της οποίας ο πρόεδρος θα προέρχεται από το υψηλότερο δυνατό επίπεδο της Επιτροπής. Και τα δυο σχέδια ακολουθούν την προσέγγιση κατά φάσεις, η οποία εφαρμόζεται ευρύτατα, τόσο στον ιδιωτικό, όσο και στον δημόσιο τομέα και η οποία περιλαμβάνει επίσης και μέτρα διαχείρισης κινδύνων.

Όσον αφορά τη συνεργασία σε διοργανικό επίπεδο, στα τέλη του 1997 συστήθηκε μια ομάδα επαφών μεταξύ των υπηρεσιών πληροφορικής των διαφόρων οργάνων. Η ενλόγω ομάδα ακολουθεί την ίδια προσέγγιση που ακολουθείται στο εσωτερικό της Επιτροπής, ο δε χρονοπρογραμματισμός των διαφόρων βημάτων είναι σχεδιασμένος κατά τέτοιο τρόπο ώστε να επιτρέπει την αποτελεσματική επίλυση αυτών των προβλημάτων για όλα τα όργανα. Η κατάσταση επανεξετάζεται σε τακτική βάση στα πλαίσια της διοργανικής επιτροπής πληροφορικής, θα ληφθούν δε τα κατάλληλα μέτρα, όταν και εάν αυτό θα είναι αναγκαίο, για την αντιμετώπιση των συγκεκριμένων προβλημάτων.

Επιπρόσθετα, η Επιτροπή διατηρεί μια διεύθυνση στο διαδίκτυο σχετικά με πρόβλημα τους έτους 2000 για τους υπολογιστές και σχετικά με τον αντίκτυπο που θα έχει το ευρώ στην τεχνολογία πληροφοριών (http://www.ispo.cec.be/y2keuro). Η ενλόγω διεύθυνση παρέχει πρόσβαση σε πληροφορίες που αφορούν τις δραστηριότητες στους διαφόρους οικονομικούς τομείς και στα διάφορα κράτη μέλη, υποδεικνύει πηγές συμβουλών και ειδικές πτυχές του προβλήματος, συνδέεται με άλλες διευθύνσεις στο διαδίκτυο, και έχει πρόσβαση με όλα τα έγγραφα και τις εκθέσεις που έχουν συνταχθεί από την Επιτροπή σχετικά με το ενλόγω θέμα.